1I Jesus xel chila che i ya Jordan, lic 'o u Tewal i Dios ru'. Te'uri xc'am bi che jun jyub tz'inilic rumal u Tewal i Dios. 2Chila xu ch'ij cuarénta 'ij, lic n-ta xu tijo. Are 'o chila, xupon itzel ru'; xraj ire cu 'an che i Jesus chi cu 'an jun u mac. Are xic'aw i cuarénta 'ij, xpe i numic che. 3Are 'uri, i itzel xu bij che: —We yet at u C'ojol i Dios, cha bij che i abaj-i co'on wa che rib —xu bij. 4I Jesus xu la' u wach che: —N-quin 'an taj —xu bij—. Man chupam u wuj i Dios, queje iri tz'ibtalic: "N-xui ta rumal i wa je c'as i winak. Xui-ri are ronojel u tzij i Dios je c'asbawnak" —xu bij i Jesus. 5Te'uri i itzel xu c'am bi che jun nim laj jyub. Juntir xu c'ut che i Jesus ronojel i nimak tak tinimit 'o chuwach i jyub ta'aj. 6Te'uri xu bij chic che: —Ronojel iri 'is 'o pin'ab yin. Xak 'o pin'ab quin sipaj che, pachin che cwaj yin. Ronojel iri, ru' u chomal, quin sipaj chawe, 7xui-ri we yet cat xuqui chinwach, y ca coj in 'ij —xu bij itzel che. 8I Jesus xu la' chic u wach che: —Chat el chinwach, a-Satanas, man chupam u wuj i Dios, queje iri tz'ibtalic: "Xui che Awajwal Dios cha cojo u 'ij; xui che ire ca 'an wi a patan," queje ile cu bij —xu bij. 9Te'uri i itzel xu c'am bi i Jesus pa Jerusalen. Xe u ya chila c'a chu tzam i rachoch i Dios. Te'uri xu bij che: —We yet at u C'ojol i Dios, cha c'aka bi awib c'a pulew. N-cat cam taj, 10man chupam u wuj i Dios, queje iri tz'ibtalic: I Dios cu bij na chique u ángel cat qui chajij. 11Ique lic cat cuc'aj che qui 'ab; mi tene quiqui ya chawe que 'ana c'ax che awakan che abaj, cu bij. (Queje ile xu bij itzel che.) 12I Jesus xu la' chic u wach che: —Xak tz'ibtal i tzij-i chupam u wuj i Dios: "Ma c'am u pam Awajwal Dios," cu bij. Rumal-i, n-quin 'an taj —xu bij che. 13I itzel, ya n-cu rik ta chic wach cu t'orbej re i Jesus, are 'uri, xel jun tiémpo chuwach. 14Te'uri i Jesus xtzalij pa Galiléa, lic 'o u Tewal i Dios ru'. Ronojel wach i xu 'ano, xel u tzijol ronojel pa tak jyub chirij chuwach. 15Ire xu c'ut u tzij i Dios chique i winak pa tak molbal'ib, y conojel xqui bij chi nim u 'ij. 16Te'uri i Jesus xa 'e pa tinimit Nazaret, pa xq'uiy wi. Pacha 'ax co'on wi pa tak uxlambal 'ij, xoc pa molbal'ib. Xqui tz'onoj che chi crajlaj u tzij i Dios chique i je 'o chila. 17Are xtaq'ui chu 'onquil, xqui ya i wuj che chi u tz'ibam can i mam Isaías, chi ajbil u tzij i Dios ujer. Xu jak i wuj, xu tzucuj y xu riko pa 'o wi i tzij chi queje iri cu bij: 18I u Tewal i Kajwal lic 'o wu', man in u chom yin chu paxsaxic i 'utz laj tzij chique i niba'ib; in u takom li chi relsaxic i c'ax piqui c'ux, ni'pa i que bisonic. In u takom li chu bixquil wach i quelbal chi sak, ni'pa i je chaptajnak, xak chu bixquil wach u rikic i qui tzunbal i je mawach. In u takom li chi qui to'ic ni'pa i quiqui tij i c'ax. 19In u takom li chu bixquil chiwe chi ya xu rik i 'ij chatal rumal i Dios chi cu c'ut chiwe 'o chic to'bal i wach. (Are i tzij-le xrajlaj i Jesus chique, chi u tz'ibam can i mam Isaías.) 20Te'uri xu bor chic i wuj, y xu ya che i chajinel, y xcubi'ic. Conojel i je 'o pa ja to' xqui maj u takexic. 21Te'uri xu jek i ch'a'atic cu'. Xu bij: —Wo'or, chupam i 'ij-i, i Dios ca tijin chu 'onquil pacha i tzij-le chi tz'ibtal can ujer. Wo'or, quiwil 'ut 'o chic chi chiwach —xu bij i Jesus chique. 22Conojel lic 'utz xe ch'aw chirij i Jesus. Lic chom i u tzij xu bij; lic xqui bisoj rumal. Xqui bij chiquiwach: —Ire-le ¿xataba n-are ti u c'ojol i ma Jose? Are pues —xe cha. 23I Jesus xu bij chique: —Katzij, yix qui bij na i tzij-i chwe, chi 'ax bital wi: "Ajcun, cha cunaj awib yet," qui bij na chwe. Xak qui bij na iri chwe: "Ni'pa i ka tom chi a 'anom chila pa tinimit Capernaum, cha 'ana ni waral chupam a tinimit yet," qui bij na chwe. (Queje xu bij i Jesus ile chique.) 24Xak xu bij: —N-quin 'an taj, man mi jun ajbil u tzij i Dios cocsax u 'ij pu tinimit ire. 25Quin c'unsaj na pi c'ux wach xu 'an i mam Elías, chi ajbil u tzij i Dios ujer. Che tak i 'ij-le, n-xpe ti jab oxib junab ru' nic'aj; rumal-i xpe wa'jal chuwach i jyub ta'aj. Je q'ui ixokib malcanib pa jyub Israel, 26xui-ri i Dios n-xu tak ti mam chi qui to'ic ique; xa xu tak bi ru' jun ixok malcan chi n-aj Israel taj; i ixok-le aj Sarépta, chi re i jyub Sidon. 27Xak quin c'unsaj pi c'ux wach xu 'an i mam Eliséo ujer. Je q'ui je rach aj Israel chi 'o itzel laj yobil lépra chique. Xui-ri, mi jun xe u cunaj chique, xui i ma Naaman chi aj Síria, xcunaxic; ire n-aj Israel taj. (Queje xu bij i Jesus ile chique.) 28Are xqui ta wach i xu bij, 'is xpe coywal ni'pa je 'o pa molbal'ib. 29Are 'uri xe walijic y xquesaj pa tinimit. Xqui c'am bi tzam jyub re i tinimit, xcaj ique quiqui c'ak li chuwi jyub, 30xui-ri i Jesus xa xic'aw chiquixol y xu maj u be. 31Te'uri xkaj bi i Jesus pa Capernaum, chi u cwenta i jyub Galiléa. Che i uxlambal 'ij, xe u tijoj i winak. 32Ique to' quiqui bisoj wach i c'utunic cu 'ano, man i u tzij pacha u tzij jun 'atol tzij. 33'O jun achi pa molbal'ib, 'o itzel tew che. Ire xsiq'uin chu bixquil: 34—Jesus aj Nazaret, ¿wuchac col a mina awib ku' yoj? ¿Mok xat c'un na col a sachbej ka wach? Yin weta'am a wach: yet are i jun at petnak ru' i Dios; ¡lic 'o re i Dios chawe! (Queje ile ca siq'uin chu bixquil.) 35I Jesus xu 'atij i itzel tew che, wach i xu bij. —¡Mat ch'awic! —xu bij—. ¡Chawo'taj can i achi-le! —xu bij che. Are 'uri i itzel tew xu tzaksaj i achi pulew chiquiwach i winak. Te'uri xel che, n-ta chic jun c'ax xu 'an che i achi. 36Conojel i winak xe oc 'il che y xe oc chu ch'obic chiquiwach: —¿Bi chi tzijol ile xu bij? —xe cha chiquiwach—. I achi-le, u tzij lic 'o u cho'ab; 'o pu'ab que u tak bi itzel tew, ¡y que 'elic! —xqui bij. 37Te'uri xpax u tzijol i Jesus ronojel i jyub re i Galiléa. 38I Jesus xel pa molbal'ib y xa 'e chi rachoch i ma Simon. I u chuch u ji' i ma Simon lic iwab, nim i 'a' 'o chirij. Are xoc i Jesus pa ja, xqui tz'onoj cuybal mac che chi crilo. 39Are 'uri xa 'e tac'al ru' u ch'at y xu 'atij i 'a'. Juntir xpactaj i 'a' chirij ixok. Are 'uri ire xwalijic, y xoc chi qui tzukic. 40Are kajnak chic i 'ij, i winak xqui ticba li u c'amic iwabib ru' i Jesus. Xa bi chi yobil 'o chique, ire 'is xu ya u 'ab piquiwi chi qui jujunal, y xe utziric. 41Xak je q'ui i winak xelsax itzel tew chique. Are xe 'elic, xe siq'uinic: "¡Yet at u C'ojol i Dios!" xe cha. Ire xe u 'atij, y xu bij chique, "Mix ch'awic," xu bij, man ique queta'am are ire i Tolque i aj Israel winak. 42Sakir chucab 'ij, i Jesus xel pa tinimit, xa 'e che jun jyub tz'inilic. I winak lic xqui tzucuj, y xqui riko pa 'o wi. Cacaj ique ca canaj cu', 43péro i Jesus xu bij chique: —Quin 'e chic che juban tak tinimit; 'o u chac xak quin bij chique ique wach i coquic pa cu 'at wi tzij i Dios. Are i rumal-i xin u tak li Dios —xu bij chique. 44Te'uri, xa 'e chu bixquil u tzij i Dios chique i winak pa tak molbal'ib, ronojel i jyub que i aj Israel winak.
SAN LUCAS 4